Niels Helveg Petersen (RV), 2004-05-26:
Situationen i Irak har på det seneste udviklet sig i temmelig fortvivlende retning.
Daglige terrorhandlinger, gengældelser, bombardementer, mange omkomne irakere og også mange omkomne fra koalitionen.
Det er en situation, vi kender så godt, men samtidig er det sådan, at genopbygningen også er stærkt nødlidende. Genopbygningen forsinkes og fordyres i grotesk grad af, at der oven i de almindelige vanskeligheder ved genopbygning også er store sikkerhedsproblemer.
Det anslås, at der er 20.000 civile vagtfolk beskæftiget i Irak, efter sigende til lønninger på mellem 1.000 og 1.500 dollars om dagen, og det lægger en enorm byrde på genopbygningen.
Vanskelighederne ved genopbygningen bevises af bare et enkelt tal: USA havde sat 18,4 mia. dollars af til genopbygningen i det første år, men efter et halvt år er der brugt ca. 2 mia. dollars, altså kun en lille del af genopbygningsbistanden.
Resten kan ikke bruges fornuftigt på grund af usikkerhedssituationen.
Også vores eget bidrag viser det meget godt.
I huj og hast gennemførte vi i efteråret en særlig eksportkredit på 1 mia. kr., der skulle stilles til rådighed for Irak, men til dato er der efter de oplysninger, man har fået i Finansudvalget, kun brugt 7 mio. kr. af eksportkreditten.
Eksporteventyret fra efteråret er svundet ind til ingenting på grund af vanskelighederne ved at planlægge og gennemføre genopbygningsarbejdet.
Vi er meget langt fra det idylliske billede, som i perioder er blevet givet af VK og Dansk Folkeparti.
Nu står vi over for den måske mest afgørende fase i Irakkrisen, siden den begyndte.
Den 30. juni skal irakerne overtage det civile ansvar og regeringsmagten, og samtidig skal en ny provisorisk irakisk regering gennemføre valg.
Hvis ikke magtoverdragelsen pr. 30. juni bliver reel, tyder alle hidtidige erfaringer på, at det vil gå galt i Irak, og så kan grundlaget for en forlængelse af det danske bidrag og også den folkelige tilslutning i hvert fald forsvinde.
Det Radikale Venstre støtter vedtagelsen af det foreliggende beslutningsforslag.
Vi mener ikke, at netop tidspunktet nu, få uger før irakerne overtager magten, er det rigtige tidspunkt til at trække de danske tropper ud, men vi er meget betænkelige ved udviklingen og vil følge den nøje i Det Radikale Venstre. Jeg vil gerne til sidst spørge udenrigsministeren: Er det ikke rigtigt forstået af mig, at hvis der ikke kommer en ny FN-resolution, kører tilstedeværelsen i Irak videre på basis af resolution 1511, som udløber den 15. oktober?
For det første skal det understreges, at det er absolut nødvendigt, at opgøret om torturhandlingerne også føres helt til tops i USA, og for det andet - og det er det vigtigste - må vi nu gå sammen med Storbritannien og ikke fortsætte vores efterplapren af amerikanerne, men sige som briterne, at en ny midlertidig irakisk regering må i det mindste have vetoret over for større operationer af særlig kontroversiel karakter som f.eks. angreb på Fallujah.
Hvis det ikke sker, vil en ny regering meget hurtigt fuldstændig miste sin legitimitet og blive opfattet som en marionetregering.
Derfor er det helt essentielt, og jeg vil meget opfordre den danske regering til at arbejde for, at der bliver en reel indflydelse for den nye midlertidige regering, også på militære spørgsmål.